บาทเปิด 35.15/19 แข็งค่า
เงินบาทเปิด 35.15/19 แข็งค่าจากแรงเทขายดอลล์ หลังข้อมูลเศรษฐกิจสหรัฐอ่อนแอ
15 ต.ค. 2558

เงินบาทเปิด 35.15/19 แข็งค่าจากแรงเทขายดอลล์ หลังข้อมูลเศรษฐกิจสหรัฐอ่อนแอ
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 35.15/19 บาท/ดอลลาร์ จากช่วงเย็นวานนี้ที่ปิดตลาดที่ระดับ 35.49 บาท/ดอลลาร์ 
เงินบาทเช้านี้ปรับตัวแข็งค่าขึ้นเนื่องจากมีแรงขายดอลลาร์ หลังจากที่เมื่อคืนนี้ตัวเลขเศรษฐกิจสหรัฐออกมาไม่ดี คือดัชนีราคาผู้ผลิต ร่วงลง 0.5% ในเดือนก.ย. เมื่อเทียบรายเดือน ซึ่งบ่งชี้ว่าอัตราเงินเฟ้อยังคงอยู่ในระดับต่ำ ประกอบกับรายงานสรุปภาวะเศรษฐกิจ(Beige Book) จากธนาคารกลางสหรัฐ (เฟด) ได้บ่งชี้ถึงภาพรวมเศรษฐกิจที่ย่ำแย่ของสหรัฐ จึงทำให้ดอลลาร์อ่อนค่าลงเมื่อเทียบกับสกุลเงินอื่นๆ
"วันนี้บาทแข็งค่าไปค่อนข้างมาก เพราะมีแรงเทขายดอลลาร์ หลังจากที่การประกาศตัวเลขเศรษฐกิจของสหรัฐออกมาไม่ค่อยดี ดอลลาร์จึงอ่อนค่าเมื่อเทียบกับสกุลเงินอื่นๆ เงินบาทก็แข็งค่าตามภูมิภาคด้วย" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 35.00-35.20 บาท/ดอลลาร์